钦定古今图书集成/明伦汇编/闺媛典/第336卷 > 杨慎继妻黄氏
## 钦定古今图书集成/明伦汇编/闺媛典/第336卷 > 杨慎继妻黄氏

按《列朝诗集》：“安人黄氏，遂宁黄简肃公珂之女，新都
杨慎用修之继室也。用修在史馆，正德丁丑，以谏巡
幸不报，引疾归里。明年，前室王氏卒。又明年，继娶黄
氏。用修之戍滇也，初携家以往，及文忠公卒，用修奔
丧毕，还戍所，而安人留于蜀，庀家政焉。安人博通经
史，工笔札，闺门肃穆，用修亦严惮之。诗不多作，亦不”
存槁，虽子弟不得见也。寄用修长句云：“雁飞曾不到
衡阳，锦字何由寄永昌。三春花柳妾薄命，六诏风烟
君断肠。曰归曰归愁岁暮，其雨其雨怨朝阳。相闻空
有刀环约，何日金鸡下夜郎。”又《黄莺儿》词云：“积雨酿
春寒，见繁花树树残。泥涂满眼登临倦。江流几湾，云
山几盘。天涯极目空，肠断寄书难。无情征雁飞不到
滇南。”为艺林传诵。而用修亦云：“易求海上琼枝树，难
得闺中锦字书。”王元美云：“用修有诗答妇，又别和三
词，皆不及也。”